Donald Trump a declarat marți, în cadrul Adunării Generale a ONU, că singura soluție a Statelor Unite ale Americii ar putea rămâne aceea a „distrugerii totale” a Coreei de Nord și l-a numit pe Kim Jong-Un „omul rachetă”, afirmând că acesta „se află într-o misiune sinucigașă pentru el și regimul său”, potrivit CNN.  În primul său discurs în fața Adunării Generale a Organizației Națiunilor Unite și cu diplomații nord-coreeni stând la doar câțiva metri distanță de el, Donald Trump a declarat că SUA vor rămâne fără alte soluții pentru opirea acțiunilor Phenianului, în afara celei de distrugere totală a Coreei de Nord.  Trump consideră că Kim Jong-Un este cel care pare hotărât să aleagă calea auto-distrugerii poporului său.  „Omul rachetă a pornit într-o misiune sinugicașă pentru el și pentru regimul său”, a spus liderul de la Washington.  Donald Trump susține că testele nucleare tot mai dese venite din partea Coreei de Nord „pun în pericol întreaga lume cu pierderi de vieți omenești greu de imaginat”.